Document ID: 32010D0750

KOMISJONI OTSUS,
3. detsember 2010,
millega kehtestatakse Eestile, Küprosele, Lätile, Leedule, Maltale, Poolale ja Slovakkiale makstav või neilt tagasinõutav lõppmakse Euroopa Põllumajanduse Arendus- ja Tagatisfondist (EAGGF) maaelu arendamise üleminekuprogrammide raames rahastatud programmi lõpetamisel
(teatavaks tehtud numbri K(2010) 8471 all)
(Ainult eesti-, kreeka-, läti-, leedu-, malta-, poola- ja slovakikeelne tekst on autentne)
(2010/750/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse komisjoni 5. jaanuari 2004. aasta määrust (EÜ) nr 27/2004, millega kehtestatakse üksikasjalikud üleminekueeskirjad nõukogu määruse (EÜ) nr 1257/1999 kohaldamiseks seoses Tšehhi Vabariigis, Eestis, Küprosel, Lätis, Leedus, Ungaris, Maltal, Poolas, Sloveenias ja Slovakkias EAGGF tagatisrahastust rahastatavate maaelu arendamise meetmetega, (1) eriti selle artikli 3 lõiget 4,
võttes arvesse nõukogu 21. juuni 1999. aasta määrust (EÜ) nr 1260/1999, millega nähakse ette üldsätted struktuurifondide kohta, (2) eriti selle artikli 32 lõiget 3,
võttes arvesse nõukogu 17. mai 1999. aasta määrust (EÜ) nr 1257/1999 Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks ning teatavate määruste muutmise ja kehtetuks tunnistamise kohta, (3) eriti selle artikli 47 lõiget 3,
pärast konsulteerimist põllumajandusfondide komiteega
ning arvestades järgmist:
(1)
Komisjoni otsusega 2009/984/EL (4) on kehtestatud Tšehhi Vabariigile, Ungarile ja Sloveeniale makstav või neilt tagasi nõutav lõppmakse Euroopa Põllumajanduse Arendus- ja Tagatisfondist (EAGGF) maaelu arendamise üleminekuprogrammide raames rahastatud programmi lõpetamisel.
(2)
Nõukogu 21. juuni 2005. aasta määruse (EÜ) nr 1290/2005 (ühise põllumajanduspoliitika rahastamise kohta) (5) artikli 6 lõikes 2 osutatud makseasutuste 2005., (6) 2006., (7) 2007., (8) 2008. (9). ja 2009. eelarveaasta (10) raamatupidamisarvestus on kontrollitud ja see on heaks kiidetud raamatupidamise aastaaruannete põhjal, mille Eesti, Küprose, Läti, Leedu, Malta, Poola, Sloveenia ja Slovakkia esitasid seoses maaelu arendamise meetmete kuludega ja koos nõutava lisateabega. Vastavad raamatupidamisarvestuse kontrollimist ja heakskiitmist käsitlevad otsused on vastu võetud.
(3)
Maaelu arengu ajutise rahastamisvahendi (TRDI) programmide abikõlblikkuse lõppkuupäevaks oli kehtestatud 31. detsember 2008. Abikõlblikkuse lõppkuupäeva pikendamist võimaldati Eestile, Maltale ja Slovakkiale. Ajavahemikul 16. oktoobrist 2008 kuni 30. juunini 2009 kantud kulud on deklareeritud 2009. aasta raamatupidamise aruandes; seega kontrolliti eespool osutatud raamatupidamisarvestuse kontrollimist ja heakskiitmist käsitlevate otsustega kõiki programmiga seoses kantud kulusid ja kiideti need heaks.
(4)
Määruse (EÜ) nr 1260/1999 artikli 32 lõikes 3 on sätestatud, et programmiga seoses tehtud väljamaksete ühendatud kogusumma enne lõppmakse tegemist ei ületa 95 % ühenduse panusest kõnesolevasse programmi.
(5)
Määruse (EÜ) nr 27/2004 artikli 3 lõikega 4 hõlmatud maaelu arendamise kulude puhul arvutatakse tehtav või tagasinõutav lõppmakse raamatupidamisarvestuse kontrollimist ja heakskiitmist käsitleva viimase otsuse ning Eesti, Küprose, Läti, Leedu, Malta, Poola, Sloveenia ja Slovakkia poolt vastavalt põhjendusele 6 esitatud täiendava teabe alusel.
(6)
Silmas pidades maaelu arendamise üleminekuprogrammide lõpetamist, paluti asjaomastel liikmesriikidel esitada teave võla jäägi kohta seoses programmidega. Võla andmeid kontrolliti ja võeti komisjoni poolt arvesse lõppmakse arvutamisel.
(7)
Vastavalt määruse (EÜ) nr 1290/2005 artikli 30 lõikele 2 ei piira käesolev otsus selliste komisjoni poolt hiljem vastu võetavate otsuste kohaldamist, millega Euroopa Liit ei rahasta kulusid, mis ei ole tehtud kooskõlas ELi eeskirjadega,
ON VASTU VÕTNUD JÄRGMISE OTSUSE:
Artikkel 1
Igalt liikmesriigilt vastavalt käesolevale otsusele tagasinõutavad või neile tehtavad lõppmakse summad seoses Eestis, Küprosel, Lätis, Leedus, Maltal, Poolas, Sloveenias ja Slovakkias kohaldatavate maaelu arendamise meetmetega on sätestatud lisas.
Artikkel 2
Käesolevas otsuses on määratud kindlaks Euroopa Põllumajanduse Arendus- ja Tagatisfondist (EAGGF) maaelu arendamise üleminekuprogrammide raames rahastatud programmi lõpetamisel järelejäänud lõppmaksed.
Artikkel 3
Käesolev otsus on adresseeritud Eesti Vabariigile, Küprose Vabariigile, Läti Vabariigile, Leedu Vabariigile, Malta Vabariigile, Poola Vabariigile ja Slovaki Vabariigile.
Brüssel, 3. detsember 2010

Labels: 18
15
4
6